Erik Mortensen (S), 2003-02-27:
Det lyder jo smukt, og det vil også nok være lidt svært sådan på forhånd at afvise det, men jeg vil bestemt ikke afvise, at der er en hel del populisme i det her, for der er en hel del løse ender.
Man kan få et svar på forhånd om sin selvangivelse og så holder det i 5 år.
Det vil sige, at det gør det jo ikke nødvendigvis, for der kan jo, som der også står i lovforslaget, komme ændrede forudsætninger ind, og så kan man tilbagekalde det svar, der er givet.
Man siger også, at det her ikke giver merarbejde i forvaltningerne.
Ikke mindst i starten, hvor de enkelte forvaltninger skal til at give et bindende svar,
vil de i hvert fald være 110 pct. sikre, og det vil sige, at de virkelig går i dybden med sådan et spørgsmål.
Der står ikke noget om, at kommunerne skal kompenseres for det, og det kunne man så undre sig over at KL ikke har været lidt mere opmærksom på.
Vi har små kommuner, vi har store kommuner.
Vi har små skatteforvaltninger med måske 5-6-7 ansatte totalt set, og de skal kunne magte ethvert spørgsmål inden for privates og erhvervsdrivendes skatteangivelser, og det tror jeg faktisk godt kan give et problem.
Det harmonerer jo heller ikke rigtig med, at vi sideløbende med det her lovforslag kører et andet lovforslag, hvor man koncentrerer skatteankenævnene og sekretariaterne på nogle få store enheder.
Det harmonerer jo ikke med, hvad der står i lovforslaget her, at sagen skal rejses i egen forvaltning i hjemkommunen, og at en eventuel anke også skal rettes til det lokale skatteankenævn, for det eksisterer
måske ikke.
Så der synes jeg er nogle klare misforhold imellem de to lovforslag, som nu kører her i salen.
Men mig bekendt betaler man ikke noget honorar for at få kontrolleret sin selvangivelse, og det vil sige, at så indfører man nu lige pludselig her et gebyr på 300 kr. for at få kontrolleret sin selvangivelse, godt nok skudt frem i tid i stedet for efterfølgende.
Det må jo altså være et eklatant brud på Venstres skattestop, at man nu ligefrem skal til at betale for at få sin selvangivelse kontrolleret.
Som sagt er det da overvejelser værd, og de overvejelser vil vi selvfølgelig gøre os under udvalgsarbejdet, og så må vi se, når vi kommer frem til anden behandling, om der er belæg for at stille ændringsforslag, eller om vi kan få nogle gode, solide svar fra ministeren på de usikkerhedsmomenter, som helt klart ligger i det her. Afslutningsvis skal jeg lige hilse fra Det Radikale Venstre og sige, at deres ordfører ikke kan være til stede, men de deler til fulde Socialdemokraternes synspunkter på området her.
Populistisk er det selvfølgelig, i og med man giver borgerne en forventning om, at nu er deres problemer løst hundrede procent.
Når jeg så siger, der er merarbejde i det her, så er det selvfølgelig, fordi derhjemme i min egen kommune har forvaltningen rent faktisk kørt en prøvesag på et sådan forløb her, og netop fordi man selvfølgelig vil være hundrede procent sikker og godt og vel endda, så tager det mere tid.
Det næste er jo også, at der står ikke noget om i lovforslaget, i hvilken form skatteyderen skal aflevere sit materiale.
Skal han bare komme med halvanden linje og sige: Her har jeg problemet, det vil jeg gerne have belyst, og så er det forvaltningens opgave så at starte helt forfra? Er det skatteforvaltningen, der nu helt overtager revisorernes job, eller hvad?
Det vil sige, at der er utrolig mange usikkerhedsmomenter i det her, og alt andet lige vil det altså give merarbejde i forvaltningen.
Det kan ikke undgås.